title: Vykonávacie nariadenie Komisie (EÚ) 2017/679 z 10. apríla 2017, ktorým sa ukončuje opätovné absorpčné prešetrovanie týkajúce sa dovozu plochých výrobkov z nehrdzavejúcej ocele valcovaných za studena s pôvodom na Taiwane bez zmeny platných opatrení

text:
               11.4.2017

               SK

               Úradný vestník Európskej únie

               L 98/10

         VYKONÁVACIE NARIADENIE KOMISIE (EÚ) 2017/679
   z 10. apríla 2017,
   ktorým sa ukončuje opätovné absorpčné prešetrovanie týkajúce sa dovozu plochých výrobkov z nehrdzavejúcej ocele valcovaných za studena s pôvodom na Taiwane bez zmeny platných opatrení
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1) (ďalej len „základné nariadenie“), a najmä jeho článok 9 ods. 2 a článok 12,
   keďže:
   1.   POSTUP

   1.1.   Platné opatrenia

               (1)

               Európska komisia (ďalej len „Komisia“) uložila vykonávacím nariadením Komisie (EÚ) 2015/1429 (2) konečné antidumpingové clo na dovoz plochých výrobkov z nehrdzavejúcej ocele valcovaných za studena s pôvodom v Čínskej ľudovej republike a na Taiwane. Uplatniteľná colná sadzba pre všetky taiwanské spoločnosti bola 6,8 % s výnimkou jedného vyvážajúceho výrobcu s nulovou sadzbou cla.

         1.2.   Žiadosť o opätovné absorpčné prešetrovanie

               (2)

               Komisii bola 28. júna 2016 doručená žiadosť o opätovné absorpčné prešetrovanie platných opatrení podľa článku 12 základného nariadenia.

               (3)

               Žiadosť podalo Európske združenie výrobcov ocele (ďalej len „Eurofer“) v mene výrobcov, ktorých výroba predstavuje viac než 25 % celkovej výroby určitých plochých výrobkov z ocele valcovaných za studena v Únii.

               (4)

               Združenie Eurofer predložilo dostatočné dôkazy preukazujúce, že po pôvodnom období prešetrovania a pred uložením a po uložení antidumpingového cla na dovoz dotknutého výrobku vývozné ceny klesli. Tým boli znemožnené zamýšľané nápravné účinky platných opatrení.

               (5)

               Dôkazy uvedené v žiadosti naznačovali, že pokles vývozných cien nebolo možné vysvetliť zmenami cien surovín, nákladov na energiu, nákladov práce, colných sadzieb alebo výmenných kurzov.

               (6)

               Okrem toho združenie Eurofer poskytlo dôkazy preukazujúce, že dotknutý výrobok sa naďalej dovážal do Únie v značných objemoch.

         1.3.   Opätovné otvorenie antidumpingového prešetrovania

               (7)

               Komisia 11. augusta 2016 oznámila opätovné otvorenie antidumpingového prešetrovania (3), a to oznámením uverejneným v Úradnom vestníku Európskej únie.

         1.4.   Zainteresované strany

               (8)

               V oznámení o opätovnom otvorení prešetrovania Komisia vyzvala zainteresované strany, aby sa na ňu obrátili s cieľom zúčastniť sa na opätovnom prešetrovaní. Komisia okrem toho osobitne informovala združenie Eurofer, vývozcov, vyvážajúcich výrobcov a dovozcov, o ktorých vedela, že sa ich to týka, a orgány dotknutej krajiny o opätovnom absorpčnom prešetrovaní a vyzvala ich, aby sa na ňom zúčastnili.

               (9)

               Zainteresované strany dostali možnosť písomne sa vyjadriť a požiadať o vypočutie pred Komisiou a/alebo úradníkom pre vypočutie v obchodných konaniach. Žiadna zo zainteresovaných strán sa neprihlásila ani nepožiadala o vypočutie.

         1.5.   Výber vzorky dovozcov

               (10)

               S cieľom rozhodnúť o tom, či je výber vzorky potrebný, a v prípade, že áno, uskutočniť jej výber, Komisia požiadala neprepojených dovozcov, aby poskytli informácie uvedené v oznámení o opätovnom otvorení prešetrovania.

               (11)

               Desať neprepojených dovozcov poskytlo požadované informácie a súhlasilo so zaradením do vzorky. V súlade s článkom 17 ods. 1 základného nariadenia Komisia na základe najväčšieho objemu dovozu do Únie vybrala vzorku troch dovozcov. V súlade s článkom 17 ods. 2 základného nariadenia bol výber vzorky konzultovaný so všetkými dotknutými známymi dovozcami. Neboli doručené žiadne pripomienky.

         1.6.   Výber vzorky vývozcov a vyvážajúcich výrobcov na Taiwane

               (12)

               S cieľom rozhodnúť o tom, či je výber vzorky potrebný, a v prípade, že áno, uskutočniť jej výber, Komisia požiadala všetkých známych vývozcov a vyvážajúcich výrobcov na Taiwane, aby poskytli informácie uvedené v oznámení o opätovnom otvorení prešetrovania. Komisia ďalej požiadala orgány dotknutej krajiny, aby určili a/alebo kontaktovali ostatných vývozcov a vyvážajúcich výrobcov, ak existujú, ktorí by mohli mať záujem zúčastniť sa na prešetrovaní.

               (13)

               Päť vývozcov a šesť vyvážajúcich výrobcov na Taiwane poskytlo požadované informácie a súhlasilo so zaradením do vzorky. Komisia rozhodla, že výber vzorky nie je potrebný, pretože daných vývozcov a vyvážajúcich výrobcov možno v rámci dostupného času primerane prešetriť.

         1.7.   Vyplnené dotazníky

               (14)

               Komisia zaslala dotazníky piatim vývozcom a šiestim vyvážajúcim výrobcom. Vyplnené dotazníky zaslali dvaja vyvážajúci výrobcovia a jedna skupina zložená z dvoch vyvážajúcich výrobcov a dvoch vývozcov.

               (15)

               Komisia zaslala dotazníky trom dovozcom zaradeným do vzorky a dostala odpovede od dvoch z nich.

         1.8.   Overovanie na mieste

               (16)

               Komisia získala a overila všetky informácie, ktoré považovala za potrebné na účely tohto opätovného prešetrovania. Overovania na mieste podľa článku 16 základného nariadenia sa uskutočnili v priestoroch týchto spoločností:

                           —

                           Jie Jin Material Science, Tchaj-nan, Taiwan

                           —

                           Tang Eng Iron Works Co., Ltd., Kao-siung, Taiwan

                           —

                           Yieh United Steel Corporation, Kao-siung, Taiwan

                           —

                           Yuan Long Stainless Steel, Kao-siung, Taiwan

         1.9.   Obdobia, počas ktorých sa uskutočnilo opätovné absorpčné prešetrovanie

               (17)

               Obdobie opätovného absorpčného prešetrovania (ďalej len „OAP“) trvalo od 1. júla 2015 do 30. júna 2016. Pôvodné obdobie prešetrovania (ďalej len „POP“) trvalo od 1. januára 2013 do 31. decembra 2013.

         2.   DOTKNUTÝ VÝROBOK A PODOBNÝ VÝROBOK

               (18)

               Výrobok, ktorý je predmetom tohto opätovného absorpčného prešetrovania, je rovnaký ako výrobok pri pôvodnom prešetrovaní a je vymedzený ako ploché valcované výrobky z nehrdzavejúcej ocele, ktoré nie sú inak spracované než valcovaním za studena (úberom za studena), s pôvodom na Taiwane, ktoré v súčasnosti patria pod číselné znaky KN 7219 31 00, 7219 32 10, 7219 32 90, 7219 33 10, 7219 33 90, 7219 34 10, 7219 34 90, 7219 35 10, 7219 35 90, 7220 20 21, 7220 20 29, 7220 20 41, 7220 20 49, 7220 20 81 a 7220 20 89 (ďalej len „dotknutý výrobok“).

               (19)

               Ploché výrobky z nehrdzavejúcej ocele valcované za studena majú širokú škálu použitia, napríklad vo výrobe domácich spotrebičov (napríklad vnútro práčok a umývačiek riadu), zváraných rúr a zdravotníckych pomôcok, ako aj v spracovaní potravín a automobilovom priemysle.

               (20)

               Z opätovného prešetrovania vyplynulo, že dotknutý výrobok a výrobok vyrábaný a predávaný na domácom trhu Taiwanu majú rovnaké základné vlastnosti, ako aj rovnaké základné použitia. Komisia rozhodla, že tieto výrobky sú preto podobnými výrobkami v zmysle článku 1 ods. 4 základného nariadenia.

         3.   ZISTENIA

               (21)

               Cieľom opätovného absorpčného prešetrovania podľa článku 12 základného nariadenia je stanoviť, či od uloženia pôvodných opatrení vývozné ceny klesli, neklesli, alebo či došlo k nedostatočnému pohybu v cenách ďalšieho predaja alebo následných predajných cenách dotknutého výrobku v Únii. Ak sa zistí, že vývozné ceny klesli, ďalším krokom by mal byť výpočet nového dumpingového rozpätia.

         3.1.   Pokles vývozných cien

               (22)

               Pri určovaní, či došlo k poklesu vývozných cien, Komisia stanovila pre každého prešetrovaného vyvážajúceho výrobcu jeho vývozné ceny počas OAP a porovnala tieto ceny s príslušnými vývoznými cenami určenými v POP.

               (23)

               Vyvážajúci výrobcovia vyvážali do Únie buď priamo nezávislým zákazníkom, alebo prostredníctvom svojich prepojených spoločností na Taiwane.

               (24)

               Vývozná cena bola cena skutočne zaplatená alebo splatná za dotknutý výrobok pri jeho predaji na vývoz do Únie v súlade s článkom 2 ods. 8 základného nariadenia.

               (25)

               Komisia porovnala v prípade všetkých vyvážajúcich výrobcov ceny druhov výrobkov predávaných v OAP s tými istými druhmi výrobkov predávanými v POP a vypočítala pre ne vážený priemerný pokles vývozných cien.

               (26)

               Uvedené porovnanie sa vykonalo v eurách s použitím výmenných kurzov poskytnutých vývozcom a vyvážajúcim výrobcom v antidumpingových dotazníkoch.

               (27)

               Z porovnania vývozných cien do Únie na základe cien zo závodu vyplynulo, že pre všetkých vyvážajúcich výrobcov/skupiny vývozné ceny klesli. Pokles vývozných cien v eurách bol takýto:

                  Tabuľka 1

                  Pokles vývozných cien

                           Vyvážajúci výrobca/skupina

                           Zmena vývozných cien medzi POP a OAP

                           Jie Jin Material Science

                           – 3,3 %

                           Tang Eng Iron Works Co., Ltd. a Yieh United Steel Corporation

                           – 11,2 %

                           Yuan Long Stainless Steel

                           – 2,3 %

         3.2.   Dumping

               (28)

               Po zistení poklesu vývozných cien v prípade všetkých spolupracujúcich vyvážajúcich výrobcov boli podľa článku 2 základného nariadenia prepočítané dumpingové rozpätia.

               (29)

               Všetci spolupracujúci vyvážajúci výrobcovia požiadali o prehodnotenie ich normálnej hodnoty podľa článku 12 ods. 5 základného nariadenia.

         3.2.1.   Normálna hodnota

               (30)

               Komisia najprv preskúmala, či je celkový objem predaja na domácom trhu každého spolupracujúceho vyvážajúceho výrobcu reprezentatívny v súlade s článkom 2 ods. 2 základného nariadenia. Predaj na domácom trhu je reprezentatívny vtedy, ak celkový objem predaja podobného výrobku nezávislým zákazníkom na domácom trhu pripadajúci na vyvážajúceho výrobcu predstavoval aspoň 5 % jeho celkového objemu predaja na vývoz dotknutého výrobku do Únie v priebehu OAP. Na základe toho bol celkový predaj podobného výrobku na domácom trhu v prípade každého vyvážajúceho výrobcu reprezentatívny.

               (31)

               Komisia následne identifikovala druhy výrobku predávané na domácom trhu, ktoré boli rovnaké alebo porovnateľné s druhmi predávanými na vývoz do Únie v prípade vyvážajúcich výrobcov s reprezentatívnym predajom na domácom trhu.

               (32)

               Komisia potom preskúmala, či bol predaj na domácom trhu v prípade každého spolupracujúceho vyvážajúceho výrobcu na jeho domácom trhu pre každý druh výrobku, ktorý je rovnaký alebo porovnateľný s druhom výrobku predávaným na vývoz do Únie, reprezentatívny v súlade s článkom 2 ods. 2 základného nariadenia. Predaj určitého druhu výrobku na domácom trhu je reprezentatívny, ak celkový objem predaja tohto druhu výrobku na domácom trhu nezávislým zákazníkom počas OAP predstavuje aspoň 5 % celkového objemu predaja na vývoz rovnakého alebo porovnateľného druhu výrobku do Únie.

               (33)

               Komisia následne stanovila podiel ziskového predaja nezávislým zákazníkom na domácom trhu počas OAP pre každý druh výrobku s cieľom rozhodnúť o tom, či má na výpočet normálnej hodnoty v súlade s článkom 2 ods. 4 základného nariadenia použiť skutočný predaj na domácom trhu.

               (34)

               Normálna hodnota sa vypočítala ako vážený priemer cien celého predaja na domácom trhu počas OAP alebo ako vážený priemer iba ziskového predaja. Všetky hodnoty, pri ktorých bol potrebný menový prepočet, boli konvertované na taiwanské doláre buď pomocou mesačných kurzov poskytnutých Komisiou v antidumpingovom dotazníku, alebo pomocou interných výmenných kurzov vyvážajúcich výrobcov založených na taiwanských colných sadzbách. Počas OAP nebol medzi týmito dvoma kurzami zásadný rozdiel.

               (35)

               Ak neexistoval predaj podobného výrobku v bežnom obchode alebo takýto predaj bol nedostatočný, Komisia vytvorila normálnu hodnotu v súlade s článkom 2 ods. 3 a 6 základného nariadenia.

               (36)

               Normálna hodnota bola vytvorená tak, že k priemerným výrobným nákladom podobného výrobku spolupracujúcich vyvážajúcich výrobcov počas obdobia revízneho prešetrovania sa pripočítali:

                           —

                           vážené priemerné predajné, všeobecné a administratívne výdavky (PVA), ktoré vznikli spolupracujúcim vyvážajúcim výrobcom pri predaji podobného výrobku na domácom trhu v bežnom obchode počas OAP a

                           —

                           vážený priemerný zisk, ktorý spolupracujúci vyvážajúci výrobcovia získali pri predaji podobného výrobku na domácom trhu v bežnom obchode počas OAP.

               (37)

               Jeden z vyvážajúcich výrobcov predával časť dotknutého výrobku prostredníctvom svojho prepojeného servisného strediska, ktoré poskytovalo niektoré úpravy na základe špecifických požiadaviek zákazníkov (rezanie, prerezávanie, leštenie atď.). Na vypočítanie konsolidovaných výrobných nákladov pre tohto vyvážajúceho výrobcu boli tieto dodatočné náklady pripočítané k nákladom na príslušný druh výrobku pomocou metódy váženého priemeru.

               (38)

               Ako v prípade pôvodného prešetrovania niektoré predaje podobného výrobku na taiwanskom trhu sa uskutočnili distribútorom, ktorí ho ďalej vyvážali.

               (39)

               V záujme vyriešenia tohto problému Komisia nezohľadnila žiadne predaje najväčšiemu taiwanskému distribútorovi/servisnému stredisku, ktoré podľa svojej odpovede pri výbere do vzorky vyviezlo prevažnú väčšinu výrobkov ďalej spracovaných. Okrem toho Komisia nezohľadnila predaj na domácom trhu, ktorý boli doručený do colného skladu alebo do medzinárodného prístavu na vývoz.

               (40)

               Jeden vyvážajúci výrobca pôsobil aj ako servisné stredisko pre dotknutý výrobok a podobný výrobok, oba nakupované od iných vyvážajúcich výrobcov. V prípade tohto vyvážajúceho výrobcu Komisia zohľadnila pri výpočte normálnej hodnoty a vývoznej ceny iba výrobky valcované za studena jeho vlastnej výroby.

         3.2.2.   Vývozná cena

               (41)

               Komisia stanovila vývoznú cenu pre OAP tak, ako bolo vysvetlené v odôvodneniach 22 až 24.

         3.2.3.   Porovnanie

               (42)

               Komisia porovnala normálnu hodnotu a vývoznú cenu vyvážajúcich výrobcov na základe cien zo závodu.

               (43)

               Ak to bolo odôvodnené potrebou zabezpečiť spravodlivé porovnanie, Komisia v súlade s článkom 2 ods. 10 základného nariadenia upravila normálnu hodnotu a/alebo vývoznú cenu s cieľom zohľadniť rozdiely, ktoré ovplyvňujú ceny a porovnateľnosť cien. Vykonali sa úpravy s cieľom zohľadniť náklady na dopravu, poistenie, manipuláciu, nakládku a pomocné náklady, náklady na balenie, úvery, bankové poplatky a provízie.

         3.2.4.   Dumpingové rozpätia

               (44)

               V prípade spolupracujúcich vyvážajúcich výrobcov Komisia v súlade s článkom 2 ods. 11 a 12 základného nariadenia porovnala váženú priemernú normálnu hodnotu každého druhu podobného výrobku s váženou priemernou vývoznou cenou zodpovedajúceho druhu dotknutého výrobku.

               (45)

               Na základe toho sú vážené priemerné dumpingové rozpätia vyjadrené ako percentuálny podiel ceny CIF na hranici Únie, clo nezaplatené, takéto:

                  Tabuľka 2

                  Dampingové rozpätia, Taiwan

                           Vyvážajúci výrobca/skupina

                           Dumpingové rozpätie v OAP

                           Jie Jin Material Science

                           2,6 %

                           Tang Eng Iron Works Co., Ltd. a Yieh United Steel Corporation

                           Žiadny dumping

                           Yuan Long Stainless Steel

                           Žiadny dumping

         4.   ZÁVER

               (46)

               Z prepočítania dumpingových rozpätí vyplynulo, že pre skupinu spoločností prešetrovaných v pôvodnom prešetrovaní dumpingové rozpätie kleslo. Pre ďalšie dve spolupracujúce spoločnosti, ktoré nespolupracovali pri pôvodnom prešetrovaní, je dumpingové rozpätie nižšie ako v súčasnosti platná colná sadzba.

               (47)

               Výsledkom je, že opätovné absorpčné prešetrovanie sa ukončí bez zmeny platných opatrení.

               (48)

               O zisteniach tohto opätovného prešetrovania boli informované zainteresované strany. Pripomienky predložilo iba združenie Eurofer.

               (49)

               Združenie Eurofer vo svojom písomnom podaní a počas vypočutia vyjadrilo svoje sklamanie z výsledkov, ku ktorým Komisia dospela v opätovnom prešetrovaní. Združenie Eurofer tvrdilo, že Komisia nedostatočne zohľadnila údajné narušenia na domácom trhu Taiwanu.

               (50)

               Prvé údajné narušenie, ktoré uviedlo združenie Eurofer, sa týkalo vývozov taiwanskými obchodníkmi/distribútormi a programu zliav na podporu vývozu. V tejto súvislosti združenie Eurofer poskytlo ďalšie dôkazy.

               (51)

               Druhé údajné narušenie sa týkalo vzťahu medzi taiwanskými závodmi a niektorými z ich obchodníkov/distribútorov. Združenie Eurofer argumentovalo, že by Komisia mala dospieť k názoru, že k spolupráci nedochádza, a opierať sa o nepriaznivé dostupné skutočnosti.

               (52)

               Komisia veľmi dobre rozumela taiwanskému trhu vďaka pôvodnému prešetrovaniu a na základe údajov zhromaždených a overených počas opätovného prešetrovania. Komisia využila všetky dostupné informácie na presné stanovenie normálnej hodnoty, ako sa uvádza v odôvodneniach 39 a 40.

               (53)

               Komisia použila metodiku poskytnutú v základnom nariadení konzistentne s pôvodným prešetrovaním a náležite zohľadnila špecifiká domáceho trhu Taiwanu. Dospela najmä k názoru, že vylúčenie niekoľkých predajov určitým subjektom z výpočtu normálnej hodnoty, ako sa uvádza v odôvodneniach 39 a 40, je v tomto prípade objektívnejšie ako využitie nepriaznivých dostupných skutočností. Keďže tvrdenie združenia Eurofer neprinieslo žiadne zásadne nové informácie, aby bolo nutné zmeniť použitú metodiku, Komisia potvrdila závery uvedené v odôvodnení 47.

               (54)

               Toto nariadenie je v súlade so stanoviskom výboru zriadeného podľa článku 15 ods. 1 nariadenia (EÚ) 2016/1036,

         PRIJALA TOTO NARIADENIE:
   Článok 1
   Opätovné absorpčné prešetrovanie týkajúce sa dovozu plochých výrobkov z nehrdzavejúcej ocele valcovaných za studena s pôvodom na Taiwane podľa článku 12 nariadenia (EÚ) 2016/1036 sa týmto ukončuje bez zmeny platných antidumpingových opatrení.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 10. apríla 2017

            Za Komisiu

            predseda

         Jean-Claude JUNCKER

      (1)  Ú. v. EÚ L 176, 30.6.2016, s. 21.

      (2)  Ú. v. EÚ L 224, 27.8.2015, s. 10.

      (3)  Ú. v. EÚ C 291, 11.8.2016, s. 7.


title: Vykonávacie nariadenie Komisie (EÚ) 2017/295 z 20. februára 2017 týkajúce sa výnimočných opatrení na podporu trhu v sektore hydinového mäsa vo Francúzsku

text:
               21.2.2017

               SK

               Úradný vestník Európskej únie

               L 43/196

         VYKONÁVACIE NARIADENIE KOMISIE (EÚ) 2017/295
   z 20. februára 2017
   týkajúce sa výnimočných opatrení na podporu trhu v sektore hydinového mäsa vo Francúzsku
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 220 ods. 1 písm. a),
   keďže:

               (1)

               V období od 24. novembra 2015 do 5. augusta 2016 Francúzsko oznámilo a potvrdilo početné výskyty vysokopatogénnej aviárnej influenzy podtypu H5. Celkovo bolo na juhozápade Francúzska potvrdených 81 ohnísk. Postihnuté druhy zahŕňajú kačice, husi, sliepky – nosnice, morky, plemennú hydinu druhu Gallus domesticus, kohútikov a kurčatá, perličky a prepelice.

               (2)

               Francúzsko bezodkladne a účinne prijalo všetky potrebné opatrenia týkajúce sa zdravia zvierat a veterinárne opatrenia v zmysle požiadaviek smernice Rady 2005/94/ES (2).

               (3)

               Francúzske orgány prijali kontrolné, monitorovacie a preventívne opatrenia a vymedzili ochranné pásma, pásma dohľadu a ďalšie pásma s obmedzeným pohybom podľa vykonávacích rozhodnutí Komisie (EÚ) 2015/2239 (3), (EÚ) 2015/2460 (4), (EÚ) 2016/42 (5), (EÚ) 2016/237 (6) a (EÚ) 2016/447 (7). Na účely kontroly a prevencie šírenia choroby francúzske orgány uložili tieto opatrenia:

                           a)

                           zákaz umiestňovania kačíc a husí do chovov, ktoré sa nachádzajú v ďalšom pásme s obmedzeným pohybom a v pásmach ochrany a dohľadu vymedzených po zistení výskytu týchto posledných štyroch ohnísk vysokopatogénnej aviárnej influenzy 15. júla, 18. júla, 25. júla a 5. augusta 2016. Zákaz umiestňovania kačíc a husí do chovov v ďalšom pásme s obmedzeným pohybom mal najmä za cieľ zaistiť 16-týždňové obdobie vyprázdnenia chovných budov;

                           b)

                           zákaz premiestňovania uplatniteľný na veľkú časť vnímavej populácie hydiny a zákaz obchodovania so živou hydinou mimo ďalšieho pásma s obmedzeným pohybom;

                           c)

                           predĺžené obdobie bez zástavu chovov v chovoch s vnímavou populáciou hydiny inou ako sú kačice a husi, ktoré sa nachádzajú v ochranných pásmach, pásmach dohľadu a ďalších pásmach s obmedzeným pohybom vrátane pásiem ochrany a dohľadu vymedzených po zistení výskytu posledných štyroch ohnísk vysokopatogénnej aviárnej influenzy 15. júla, 18. júla, 25. júla a 5. augusta 2016.

               (4)

               Uplatňovaním týchto opatrení francúzske orgány dokázali hrozbu odstrániť. Opatrenia týkajúce sa zdravia zvierat a veterinárne opatrenia sa na vnútroštátnej úrovni a úrovni Únie uplatňovali až do 15. septembra 2016 vo všetkých príslušných chovoch s výnimkou chovov hydiny, ktoré sa nachádzajú v pásmach ochrany a dohľadu vymedzených po zistení výskytu posledných štyroch ohnísk vysokopatogénnej aviárnej influenzy 15. júla, 18. júla, 25. júla a 5. augusta 2016, v ktorých sa opatrenia uplatňovali až do 25. augusta, 25. septembra a 3. októbra 2016 v uvedenom poradí.

               (5)

               Francúzske orgány informovali Komisiu, že potrebné opatrenia týkajúce sa zdravia a veterinárne opatrenia, ktoré sa uplatňovali na zamedzenie a potlačenie šírenia choroby, mali vplyv na veľmi veľký počet hospodárskych subjektov a že tieto hospodárske subjekty utrpeli straty príjmov, pri ktorých nevzniká nárok na finančný príspevok Únie podľa nariadenia Európskeho parlamentu a Rady (EÚ) č. 652/2014 (8).

               (6)

               V dňoch 20. apríla, 20. septembra a 24. októbra 2016 boli Komisii doručené formálne žiadosti francúzskych orgánov o čiastočné financovanie určitých výnimočných opatrení podľa článku 220 ods. 3 nariadenia (EÚ) č. 1308/2013.

               (7)

               V dôsledku opatrení týkajúcich sa zdravia zvierat a veterinárnych opatrení sa zakázalo umiestňovanie vtákov do všetkých chovov kačíc a husí, ktoré sa nachádzajú v ďalšom pásme s obmedzeným pohybom a v pásmach ochrany a dohľadu vymedzených po zistení výskytu posledných štyroch ohnísk vysokopatogénnej vtáčej chrípky 15. júla, 18. júla, 25. júla a 5. augusta 2016. Spôsobilo to stratu v produkcii hydinového mäsa v týchto chovoch kačíc a husí. Preto je vhodné nahradiť tieto straty.

               (8)

               V dôsledku opatrení týkajúcich sa zdravia zvierat a veterinárnych opatrení sliepky – nosnice na konci svojho produkčného cyklu a plemenná hydina druhu Gallus domesticus nemohli byť prepravené mimo ďalšieho pásma s obmedzeným pohybom, aby boli zabité na výrobu mäsa v špecializovaných bitúnkoch. Viedlo to k usmrcovaniu a likvidácii zvierat na bitúnkoch alebo na farmách a k strate v produkcii u chovateľov sliepok – nosníc a plemennej hydiny druhu Gallus domesticus, ktorých chovy sa nachádzajú v ďalšom pásme s obmedzeným pohybom. Preto je vhodné nahradiť tieto straty.

               (9)

               V dôsledku opatrení týkajúcich sa zdravia zvierat a veterinárnych opatrení boli predĺžené obdobia bez zástavu chovov v chovoch štandardných kurčiat, ekologických kurčiat, kurčiat Label Rouge alebo kurčiat chovaných vo voľnom výbehu, kohútikov, perličiek Label Rouge a perličiek vo voľnom výbehu, moriek a prepelíc, ktoré sa nachádzajú v ochranných pásmach, pásmach dohľadu a ďalšom pásme s obmedzeným pohybom vrátane ochranných pásiem a pásiem dohľadu vymedzených po zistení posledných štyroch ohnísk vysokopatogénnej aviárnej influenzy 15. júla, 18. júla, 25. júla a 5. augusta 2016. Spôsobilo to stratu v produkcii hydinového mäsa v týchto chovoch. Preto je vhodné nahradiť tieto straty.

               (10)

               V dôsledku opatrení týkajúcich sa zdravia zvierat a veterinárnych opatrení sa živé kurčatá, sliepky – nosnice, perličky a morky nemohli predávať mimo ďalšieho pásma s obmedzeným pohybom. Spôsobilo to stratu v produkcii u producentov živých kurčiat, sliepok – nosníc, perličiek a moriek, ktorých chovy sa nachádzajú v ďalšom pásme s obmedzeným pohybom. Preto je vhodné nahradiť tieto straty.

               (11)

               V súlade s článkom 220 ods. 5 nariadenia (EÚ) č. 1308/2013 čiastočné financovanie zo zdrojov Únie musí zodpovedať 50 % výdavkov, ktoré Francúzsko vynaložilo na výnimočné opatrenia na podporu trhu. Maximálne množstvá oprávnené na financovanie pri každom z výnimočných opatrení na podporu trhu by mala Komisia stanoviť po preskúmaní žiadosti Francúzska.

               (12)

               S cieľom vyhnúť sa akémukoľvek riziku nadmernej kompenzácie by paušálna suma čiastočného financovania mala byť založená na technických a ekonomických štúdiách alebo účtovných dokladoch a mala by byť stanovená na primeranej úrovni pre každé zviera a každý produkt podľa kategórií produkovaných zvierat z hľadiska druhov, ale takisto z hľadiska metódy produkcie, t. j. štandardná produkcia, produkcia vo voľnom výbehu, certifikovaná produkcia v rámci vnútroštátneho programu, certifikovaná produkcia v rámci programu Label Rouge, produkcia, na ktorú sa vzťahuje chránené zemepisné označenie (CHZO), a napokon, vzhľadom na dĺžku produkčného cyklu, t. j. dlhý cyklus v prípade chovateľov husí a kačíc, ktorí produkujú iba živé zvieratá, krátky cyklus v prípade producentov husí a kačíc, ktorí produkujú živé zvieratá a transformujú ich na spracované výrobky.

               (13)

               V záujme predchádzania dvojitému financovaniu by sa vzniknuté straty nemali kompenzovať zo štátnej pomoci alebo z poistenia a čiastočné financovanie zo zdrojov Únie by sa podľa tohto nariadenia malo obmedziť na oprávnené zvieratá a výrobky, v prípade ktorých nebol poskytnutý žiadny finančný príspevok Únie podľa nariadenia (EÚ) č. 652/2014.

               (14)

               Rozsah a trvanie výnimočných opatrení na podporu trhu stanovených v tomto nariadení by sa mali obmedziť na mieru, ktorá je na podporu trhu nevyhnutne potrebná; výnimočné opatrenia na podporu trhu by sa mali uplatňovať iba na produkciu hydinového mäsa v chovoch nachádzajúcich sa v regulovaných pásmach a na obdobie trvania opatrení týkajúcich sa zdravia zvierat a veterinárnych opatrení stanovených v právnych predpisoch Únie a Francúzska relevantných pre 81 ohnísk vysokopatogénnej aviárnej influenzy.

               (15)

               V záujme riadneho rozpočtového hospodárenia v súvislosti s týmito výnimočnými opatreniami na podporu trhu by mali byť oprávnené na čiastočné financovanie zo zdrojov Únie iba tie platby, ktoré Francúzsko poukázalo prijímateľom do 30. septembra 2017. článok 5 ods. 2 delegovaného nariadenia Komisie (EÚ) č. 907/2014 (9) by sa nemal uplatniť.

               (16)

               S cieľom zabezpečiť oprávnenosť a správnosť platieb by francúzske orgány mali vykonávať kontroly ex ante.

               (17)

               Francúzske orgány by mali Komisiu informovať o zúčtovaní platieb, aby Únia mohla vykonať finančnú kontrolu.

               (18)

               S cieľom zaistiť bezodkladné vykonávanie týchto opatrení vo Francúzsku by toto nariadenie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie.

               (19)

               Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

         PRIJALA TOTO NARIADENIE:
   Článok 1
   Únia poskytne čiastočné financovanie zodpovedajúce 50 % výdavkov Francúzska na podporu trhu s hydinovým mäsom, ktorý bol vážne postihnutý výskytom 81 ohnísk vysokopatogénnej aviárnej influenzy podtypu H5; Francúzsko tieto ohniská zistilo a oznámilo v období od 24. novembra 2015 do 5. augusta 2016.
   Výdavky sú oprávnené na čiastočné financovanie zo zdrojov Únie iba na obdobie uplatňovania opatrení týkajúcich sa zdravia zvierat a veterinárnych opatrení stanovených v právnych predpisoch Únie a Francúzska, ktoré sa uvádzajú v prílohe.
   Výdavky sú oprávnené na čiastočné financovanie zo zdrojov Únie iba v prípade tých chovov hydiny, na ktoré sa vzťahujú opatrenia týkajúce sa zdravia zvierat a veterinárne opatrenia a ktoré sa nachádzajú v častiach Francúzska stanovených v právnych predpisoch Únie a Francúzska, ktoré sa uvádzajú v prílohe.
   Výdavky sú oprávnené na čiastočné financovanie zo zdrojov Únie iba v prípade, keď ich Francúzsko prijímateľom vyplatí najneskôr do 30. septembra 2017. Článok 5 ods. 2 delegovaného nariadenia (EÚ) č. 907/2014 sa neuplatňuje.
   Článok 2
   Maximálna úroveň čiastočného financovania zo zdrojov Únie je takáto:

               a)

               Pokiaľ ide o stratu v produkcii husí a kačíc, ktoré sa nachádzajú v ďalšom pásme s obmedzeným pohybom a v pásmach ochrany a dohľadu vymedzených po zistení posledných štyroch ohnísk vysokopatogénnej aviárnej influenzy 15. júla, 18. júla, 25. júla a 5. augusta 2016, uplatňujú sa tieto paušálne sadzby na jedno zviera do maximálnej výšky 40 000 002 EUR:

                           i)

                           V prípade výrobcov s krátkym výrobným cyklom:

                                       —

                                       kačice mulard v počiatočnej fáze chovu patriace pod číselný znak KN 0105 99 10:
                                       0,24 EUR za jedno zviera pre maximálne 724 512 zvierat;

                                       —

                                       kačice mulard na výkrm patriace pod číselný znak KN 0105 99 10:
                                       1,13 EUR za jedno zviera pre maximálne 606 172 zvierat;

                                       —

                                       kačice mulard v konečnej fáze chovu patriace pod číselný znak KN 0105 99 10:
                                       4,41 EUR za jedno zviera pre maximálne 690 431 zvierat;

                                       —

                                       kačice mulard patriace pod číselný znak KN 0105 99 10 celé trupy:
                                       2,20 EUR za jedno zviera pre maximálne 664 261 zvierat;

                                       —

                                       kačice mulard patriace pod číselný znak KN 0105 99 10 porcované:
                                       4,275 EUR za jedno zviera pre maximálne 578 814 zvierat;

                                       —

                                       kačice mulard patriace pod číselný znak KN 0105 99 10 spracované:
                                       19,055 EUR za jedno zviera pre maximálne 321 019 zvierat;

                                       —

                                       husi v počiatočnej fáze chovu patriace pod číselný znak 0105 99 20:
                                       2,455 EUR za jedno zviera pre maximálne 15 769 zvierat;

                                       —

                                       husi patriace pod číselný znak KN 0105 99 20 celé trupy:
                                       10,595 EUR za jedno zviera pre maximálne 14 560 zvierat;

                                       —

                                       husi patriace pod číselný znak KN 0105 99 20 spracované:
                                       23,33 EUR za jedno zviera pre maximálne 11 024 zvierat;

                                       —

                                       kačice patriace pod číselný znak KN 0105 99 10 na pečenie:
                                       1,37 EUR za jedno zviera pre maximálne 25 831 zvierat;

                                       —

                                       husi patriace pod číselný znak KN 0105 99 20 na pečenie:
                                       2,855 EUR za jedno zviera pre maximálne 7 156 zvierat;

                           ii)

                           V prípade výrobcov s dlhým výrobným cyklom:

                                       —

                                       trojdňové kačice mulard v počiatočnej fáze chovu patriace pod číselný znak KN 0105 99 10:
                                       0,0487 EUR za jedno zviera pre maximálne 668 427 zvierat;

                                       —

                                       kačice mulard v počiatočnej fáze chovu, CHZO a Label Rouge, patriace pod číselný znak KN 0105 99 10:
                                       0,24 EUR za jedno zviera pre maximálne 10 115 677 zvierat;

                                       —

                                       kačice mulard na výkrm štandardné patriace pod číselný znak KN 0105 99 10:
                                       0,515 EUR za jedno zviera pre maximálne 646 195 zvierat;

                                       —

                                       kačice mulard na výkrm CHZO patriace pod číselný znak KN 0105 99 10:
                                       0,68 EUR za jedno zviera pre maximálne 8 737 557 zvierat;

                                       —

                                       kačice mulard na výkrm Label Rouge patriace pod číselný znak KN 0105 99 10:
                                       0,81 EUR za jedno zviera pre maximálne 808 848 zvierat;

                                       —

                                       kačice mulard v konečnej fáze chovu štandardné, patriace pod číselný znak KN 0105 99 10:
                                       1,48 EUR za jedno zviera pre maximálne 900 255 zvierat;

                                       —

                                       kačice mulard v konečnej fáze chovu CHZO štandardné, patriace pod číselný znak KN 0105 99 10:
                                       1,645 EUR za jedno zviera pre maximálne 7 818 392 zvierat;

                                       —

                                       kačice mulard v konečnej fáze chovu Label Rouge patriace pod číselný znak KN 0105 99 10:
                                       2,63 EUR za jedno zviera pre maximálne 559 637 zvierat;

                                       —

                                       kačice pižmové štandardné patriace pod číselný znak KN 0105 99 10:
                                       0,48 EUR za jedno zviera pre maximálne 71 331 zvierat;

                                       —

                                       kačice pižmové certifikované patriace pod číselný znak KN 0105 99 10:
                                       0,585 EUR za jedno zviera pre maximálne 7 579 zvierat;

                                       —

                                       kačice pižmové Label Rouge patriace pod číselný znak KN 0105 99 10:
                                       0,625 EUR za jedno zviera pre maximálne 28 344 zvierat;

                                       —

                                       kačice mariánske patriace pod číselný znak KN 0105 99 10:
                                       1,1325 EUR za jedno zviera pre maximálne 7 392 zvierat;

                                       —

                                       husi na výkrm patriace pod číselný znak KN 0105 99 20:
                                       2,855 EUR za jedno zviera pre maximálne 50 179 zvierat;

                                       —

                                       husi v konečnej fáze chovu patriace pod číselný znak KN 0105 99 20:
                                       5,54 EUR za jedno zviera pre maximálne 49 500 zvierat.

               b)

               Pokiaľ ide o stratu v produkcii, zabitie a likvidáciu na bitúnkoch alebo na farmách sliepok – nosníc na konci ich produkčného cyklu a plemennej hydiny druhu Gallus domesticus nachádzajúcej sa v ďalšom pásme s obmedzeným pohybom, uplatňujú sa tieto paušálne sadzby na jedno zviera do maximálnej výšky 519 155 EUR:

                           —

                           sliepky – nosnice na konci produkčného cyklu a plemenná hydina druhu Gallus domesticus patriaca pod číselný znak KN 0105 94 00 prepravovaná, zabitá na bitúnkoch a zlikvidovaná:
                           0,2645 EUR za jedno zviera pre maximálne 1 902 064 zvierat;

                           —

                           plemenná hydina druhu Gallus domesticus zabitá na farme a zlikvidovaná patriaca pod číselný znak KN 0105 94 00:
                           1,055 EUR za jedno zviera pre maximálne 15 222 zvierat.

               c)

               Pokiaľ ide o predĺženie období bez zástavu chovov v ochranných pásmach, pásmach dohľadu a ďalšom pásme s obmedzeným pohybom vrátane ochranných pásiem a pásiem dohľadu vymedzených po zistení výskytu posledných štyroch ohnísk vysokopatogénnej aviárnej influenzy 15. júla, 18. júla, 25. júla a 5. augusta 2016, v chovoch štandardných kurčiat, ekologických kurčiat, kurčiat Label Rouge alebo kurčiat chovaných vo voľnom výbehu, kohútikov, perličiek Label Rouge a perličiek vo voľnom výbehu, moriek a prepelíc, uplatňujú sa tieto paušálne sadzby na zviera a deň až do maximálnej výšky 1 430 908 EUR:

                           —

                           štandardné kurčatá a kohútiky patriace pod číselný znak KN 0105 94 00:
                           0,00191 EUR za jedno zviera a za deň pre maximálne 31 247 850 zvierat a maximálne do výšky 626 466 EUR;

                           —

                           kurčatá Label Rouge alebo chované vo voľnom výbehu patriace pod číselný znak 0105 94 00:
                           0,00416563 EUR za jedno zviera a za deň pre maximálne 14 105 345 zvierat a maximálne do výšky 616 878 EUR;

                           —

                           kurčatá z ekologického chovu patriace pod číselný znak 0105 94 00:
                           0,005050685 EUR za jedno zviera a za deň pre maximálne 700 201 zvierat a maximálne do výšky 37 039 EUR;

                           —

                           perličky Label Rouge a chované vo voľnom výbehu patriace pod číselný znak KN 0105 99 50:
                           0,00365332 EUR za jedno zviera a za deň pre maximálne 1 405 735 zvierat a maximálne do výšky 53 856 EUR;

                           —

                           morky patriace pod číselný znak KN 0105 99 30:
                           0,005195 EUR za jedno zviera a za deň pre maximálne 1 533 617 zvierat a maximálne do výšky 83 371 EUR;

                           —

                           prepelice patriace pod číselný znak KN 0106 39 80 spracované:
                           0,000605 EUR za jedno zviera a za deň pre maximálne 2 102 602 zvierat a maximálne do výšky 13 298 EUR.

               d)

               Pokiaľ ide o stratu v produkcii živých kurčiat v počiatočnej fáze chovu, živých perličiek v počiatočnej fáze chovu, živých moriek v počiatočnej fáze chovu určených pre francúzsky domáci trh, živé morky určené pre trh Únie, živé sliepky – nosnice v počiatočnej fáze chovu, živé dospelé kurčatá a živé dospelé perličky, uplatňujú sa tieto paušálne sadzby na jedno zviera do maximálnej výšky 545 152 EUR:

                           —

                           živé kurčatá v počiatočnej fáze chovu patriace pod číselný znak KN 0105 94 00:
                           0,591 EUR za jedno zviera pre maximálne 183 439 zvierat;

                           —

                           živé perličky v počiatočnej fáze chovu patriace pod číselný znak 0105 99 50:
                           0,4955 EUR za jedno zviera pre maximálne 126 996 zvierat;

                           —

                           živé morky v počiatočnej fáze chovu určené pre francúzsky domáci trh patriace pod číselný znak KN 0105 99 30:
                           0,681 EUR za jedno zviera pre maximálne 21 166 zvierat;

                           —

                           živé morky v počiatočnej fáze chovu určené pre trh Únie patriace pod číselný znak 0105 99 30:
                           0,633 EUR za jedno zviera pre maximálne 423 320 zvierat;

                           —

                           živé sliepky – nosnice v počiatočnej fáze chovu patriace pod číselný znak 0105 94 00:
                           0,43 EUR za jedno zviera pre maximálne 56 443 zvierat;

                           —

                           živé dospelé kurčatá patriace pod číselný znak 0105 94 00:
                           0,47 EUR za jedno zviera pre maximálne 98 775 zvierat;

                           —

                           živé dospelé perličky patriace pod číselný znak 0105 99 50:
                           0,49 EUR za jedno zviera pre maximálne 42 332 zvierat.

         Článok 3
   Čiastočné financovanie zo zdrojov Únie v súlade s týmto nariadením sa vzťahuje iba na zvieratá a produkty, v prípade ktorých sa neposkytla kompenzácia zo štátnej pomoci ani z poistenia a nebol prijatý finančný príspevok Únie podľa nariadenia (EÚ) č. 652/2014.
   Článok 4
   Francúzsko vykoná administratívne a fyzické kontroly v súlade s článkami 58 a 59 nariadenia Európskeho parlamentu a Rady (EÚ) č. 1306/2013 (10).
   Francúzske orgány overia najmä:

               a)

               oprávnenosť žiadateľa, ktorý predkladá žiadosť o podporu;

               b)

               v prípade každého oprávneného žiadateľa: oprávnenosť, množstvo a hodnotu skutočnej straty vo výrobe;

               c)

               že na účely náhrady strát uvedených v článku 2 nebolo žiadnemu oprávnenému žiadateľovi poskytnuté financovanie z iných zdrojov.

         Pokiaľ ide o oprávnených žiadateľov, v súvislosti s ktorými sa administratívne kontroly skončili, pomoc sa môže vyplatiť bez toho, aby bolo potrebné čakať na skončenie všetkých kontrol, najmä tých, ktoré sa týkajú vybraných žiadateľov, v priestoroch ktorých sa majú vykonať kontroly na mieste.
   V prípadoch, keď sa oprávnenosť žiadateľa nepotvrdila, finančná pomoc sa musí vrátiť a uplatnia sa sankcie.
   Článok 5
   Francúzske orgány budú Komisiu informovať o zúčtovaní platieb.
   Článok 6
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 20. februára 2017

            Za Komisiu

            predseda

         Jean-Claude JUNCKER

      (1)  Ú. v. EÚ L 347, 20.12.2013, s. 671.

      (2)  Smernica Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (Ú. v. EÚ L 10, 14.1.2006, s. 16).

      (3)  Vykonávacie rozhodnutie Komisie (EÚ) 2015/2239 z 2. decembra 2015 o určitých ochranných opatreniach v súvislosti s vysokopatogénnou aviárnou influenzou podtypov H5N1 a H5N2 vo Francúzsku (Ú. v. EÚ L 317, 3.12.2015, s. 37).

      (4)  Vykonávacie rozhodnutie Komisie (EÚ) 2015/2460 z 23. decembra 2015 o určitých ochranných opatreniach v súvislosti s vysokopatogénnou aviárnou influenzou podtypu H5 vo Francúzsku (Ú. v. EÚ L 339, 24.12.2015, s. 52).

      (5)  Vykonávacie rozhodnutie Komisie (EÚ) 2016/42 z 15. januára 2016, ktorým sa mení príloha k vykonávaciemu rozhodnutiu (EÚ) 2015/2460 o určitých ochranných opatreniach v súvislosti s vysokopatogénnou aviárnou influenzou podtypu H5 vo Francúzsku (Ú. v. EÚ L 11, 16.1.2016, s. 10).

      (6)  Vykonávacie rozhodnutie Komisie (EÚ) 2016/237 zo 17. februára 2016, ktorým sa mení príloha k vykonávaciemu rozhodnutiu (EÚ) 2015/2460 o určitých ochranných opatreniach v súvislosti s vysokopatogénnou aviárnou influenzou podtypu H5 vo Francúzsku (Ú. v. EÚ L 44, 19.2.2016, s. 12).

      (7)  Vykonávacie rozhodnutie Komisie (EÚ) 2016/447 z 22. marca 2016, ktorým sa mení vykonávacie rozhodnutie (EÚ) 2015/2460 o určitých ochranných opatreniach v súvislosti s vysokopatogénnou aviárnou influenzou podtypu H5 vo Francúzsku (Ú. v. EÚ L 78, 24.3.2016, s. 76).

      (8)  Nariadenie Európskeho parlamentu a Rady (EÚ) č. 652/2014 z 15. mája 2014, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu a ktorým sa menia smernice Rady 98/56/ES, 2000/29/ES a 2008/90/ES, nariadenia Európskeho parlamentu a Rady (ES) č. 178/2002, (ES) č. 882/2004 a (ES) č. 396/2005, smernica Európskeho parlamentu a Rady 2009/128/ES a nariadenie Európskeho parlamentu a Rady (ES) č. 1107/2009 a zrušujú rozhodnutia Rady 66/399/EHS, 76/894/EHS a 2009/470/ES (Ú. v. EÚ L 189, 27.6.2014, s. 1).

      (9)  Delegované nariadenie Komisie (EÚ) č. 907/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1306/2013, pokiaľ ide o platobné agentúry a ostatné orgány, finančné hospodárenie, schvaľovanie účtovných závierok, zábezpeky a používanie eura (Ú. v. EÚ L 255, 28.8.2014, s. 18).

      (10)  Nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (Ú. v. EÚ L 347, 20.12.2013, s. 549).

      PRÍLOHA

         Časti Francúzska a obdobia, na ktoré sa odkazuje v článku 1

      Časti Francúzska a obdobia stanovené podľa smernice 2005/94/ES a stanovené v týchto právnych predpisoch:

                  —

                  Vykonávacie rozhodnutie Komisie (EÚ) 2015/2239 z 2. decembra 2015 o určitých ochranných opatreniach v súvislosti s vysokopatogénnou aviárnou influenzou podtypov H5N1 a H5N2 vo Francúzsku (Ú. v. EÚ L 317, 3.12.2015, s. 37).

                  —

                  Vykonávacie rozhodnutie Komisie (EÚ) 2015/2460 z 23. decembra 2015 o určitých ochranných opatreniach v súvislosti s vysokopatogénnou aviárnou influenzou podtypu H5 vo Francúzsku (Ú. v. EÚ L 339, 24.12.2015, s. 52).

                  —

                  Vykonávacie rozhodnutie Komisie (EÚ) 2016/42 z 15. januára 2016, ktorým sa mení príloha k vykonávaciemu rozhodnutiu (EÚ) 2015/2460 o určitých ochranných opatreniach v súvislosti s vysokopatogénnou aviárnou influenzou podtypu H5 vo Francúzsku (Ú. v. EÚ L 11, 16.1.2016, s. 10).

                  —

                  Vykonávacie rozhodnutie Komisie (EÚ) 2016/237 zo 17. februára 2016, ktorým sa mení príloha k vykonávaciemu rozhodnutiu (EÚ) 2015/2460 o určitých ochranných opatreniach v súvislosti s vysokopatogénnou aviárnou influenzou podtypu H5 vo Francúzsku (Ú. v. EÚ L 44, 19.2.2016, s. 12).

                  —

                  Vykonávacie rozhodnutie Komisie (EÚ) 2016/447 z 22. marca 2016, ktorým sa mení vykonávacie rozhodnutie (EÚ) 2015/2460 o určitých ochranných opatreniach v súvislosti s vysokopatogénnou aviárnou influenzou podtypu H5 vo Francúzsku (Ú. v. EÚ L 78, 24.3.2016, s. 76).

                  —

                  Výnos z 2. decembra 2015, ktorým sa vymedzuje reštrikčné pásmo s nízkym rizikom v nadväznosti na oznámenie vysokopatogénnej aviárnej influenzy a ktorým sa obmedzuje určitý pohyb mimo územia štátu z departementu Dordogne (Úradný vestník Francúzskej republiky, 3.12.2016, text 38 zo 178).

                  —

                  Výnos zo 17. decembra 2015, ktorým sa stanovujú dodatočné ustanovenia o boji proti vysokopatogénnej aviárnej influenze v nadväznosti na zistenie danej choroby na území Francúzska (Úradný vestník Francúzskej republiky, 18.12.2016, text 56 zo 142).

                  —

                  Výnos z 15. januára 2016, ktorým sa mení nariadenie zo 17. decembra 2015, ktorým sa stanovujú dodatočné ustanovenia o boji proti vysokopatogénnej aviárnej influenze v nadväznosti na zistenie danej choroby na území Francúzska (Úradný vestník Francúzskej republiky, 16.1.2016, text 31 z 85).

                  —

                  Výnos z 9. februára 2016, ktorým sa stanovujú dodatočné ustanovenia o boji proti vysokopatogénnej aviárnej influenze v nadväznosti na zistenie danej choroby na území Francúzska (Úradný vestník Francúzskej republiky, 10.2.2016, text 42 zo 129).

                  —

                  Výnos zo 14. septembra 2016, ktorým sa stanovujú prechodné ustanovenia o boji proti vysokopatogénnej aviárnej influenze (Úradný vestník Francúzskej republiky, 15.9.2016, text 33 zo 100).

                  —

                  Prefektúrne výnosy, ktorými sa vyhlasuje infekcia v ohniskách vysokopatogénnej aviárnej influenzy, ktoré sa potvrdili v období od 24. novembra 2015 do 18. apríla 2016.

                  —

                  Prefektúrne výnosy, ktorými sa zrušuje vyhlásenie infekcie v ohniskách vysokopatogénnej aviárnej influenzy, ktoré sa potvrdili v období od 24. novembra 2015 do 18. apríla 2016.

                  —

                  Prefektúrne výnosy, ktorými sa vyhlasuje infekcia v ohniskách vysokopatogénnej aviárnej influenzy, ktoré sa potvrdili 15. júla, 18. júla, 25. júla a 5. augusta 2016.

                  —

                  Prefektúrne výnosy, ktorými sa zrušuje vyhlásenie infekcie v ohniskách vysokopatogénnej aviárnej influenzy, ktoré sa potvrdili 15. júla, 18. júla, 25. júla a 5. augusta 2016.


title: Vykonávacie nariadenie Komisie (EÚ) 2017/57 zo 14. decembra 2016 o povolení 1,8-cineolu, 3,4-dihydrokumarínu a 2-(2-metyl-propén-1-yl)-4-metyl-tetrahydropyránu ako kŕmnych doplnkových látok pre všetky druhy zvierat (Text s významom pre EHP )

text:
                  17.1.2017

                  SK

                  Úradný vestník Európskej únie

                  L 13/153

            VYKONÁVACIE NARIADENIE KOMISIE (EÚ) 2017/57
      zo 14. decembra 2016
      o povolení 1,8-cineolu, 3,4-dihydrokumarínu a 2-(2-metyl-propén-1-yl)-4-metyl-tetrahydropyránu ako kŕmnych doplnkových látok pre všetky druhy zvierat
      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
      keďže:

                  (1)

                  V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat, ako aj dôvody a postupy udeľovania takýchto povolení. V článku 10 uvedeného nariadenia sa stanovuje prehodnotenie doplnkových látok povolených podľa smernice Rady 70/524/EHS (2).

                  (2)

                  Látky 1,8-cineol, 3,4-dihydrokumarín a 2-(2-metyl-propén-1-yl)-4-metyl-tetrahydropyrán boli povolené bez časového obmedzenia v súlade so smernicou 70/524/EHS ako kŕmne doplnkové látky pre všetky druhy zvierat. Uvedené výrobky boli v súlade s článkom 10 ods. 1 nariadenia (ES) č. 1831/2003 následne zapísané do registra kŕmnych doplnkových látok ako jestvujúce výrobky.

                  (3)

                  V súlade s článkom 10 ods. 2 nariadenia (ES) č. 1831/2003 v spojení s jeho článkom 7 bola predložená žiadosť o prehodnotenie dotknutých látok ako kŕmnych doplnkových látok pre všetky druhy zvierat. Žiadateľ požiadal o zaradenie týchto doplnkových látok do kategórie doplnkových látok „senzorické doplnkové látky“. K žiadosti boli priložené údaje a doklady požadované podľa článku 7 ods. 3 nariadenia (ES) č. 1831/2003.

                  (4)

                  Európsky úrad pre bezpečnosť potravín (ďalej len „úrad“) dospel v stanoviskách zo 6. marca 2012 a 13. novembra 2012 (3) k záveru, že dotknuté látky nemajú za navrhovaných podmienok použitia v krmivách nežiaduce účinky na zdravie zvierat, ľudské zdravie ani na životné prostredie. Úrad ďalej skonštatoval, že funkcia 1,8-cineolu, 3,4-dihydrokumarínu a 2-(2-metyl-propén-1-yl)-4-metyl-tetrahydropyránu v krmivách je podobná ako v potravinách. Úrad už dospel k záveru, že v prípade potravín sú tieto látky účinné, keďže zvýrazňujú vôňu alebo chutnosť potravín. Preto možno tento záver extrapolovať na krmivá. Použitie 1,8-cineolu, 3,4-dihydrokumarínu a 2-(2-metyl-propén-1-yl)-4-metyl-tetrahydropyránu v pitnej vode súčasne s krmivom je ťažké kontrolovať, preto by sa takéto použitie malo vylúčiť. Uvedené látky však možno používať v kŕmnych zmesiach následne podávaných s vodou.

                  (5)

                  Mali by sa stanoviť obmedzenia a podmienky s cieľom umožniť lepšiu kontrolu. Keďže bezpečnostné dôvody si nevyžadujú stanovenie maximálneho obsahu a s ohľadom na prehodnotenie vykonané úradom, mal by sa na označení doplnkovej látky uviesť odporúčaný obsah. Ak sa tento obsah prekročí, mali by sa na označení premixov, kŕmnych zmesí a kŕmnych surovín uviesť určité informácie.

                  (6)

                  Úrad dospel k záveru, že 1,8-cineol, 3,4-dihydrokumarín a 2-(2-metyl-propén-1-yl)-4-metyl-tetrahydropyrán dráždia oči, dýchacie cesty a pokožku. Úrad ďalej dospel k záveru, že 3,4-dihydrokumarín je takisto kožný senzibilizátor a škodlivý po požití. Preto by sa mali prijať primerané ochranné opatrenia. Úrad nepovažuje osobitné požiadavky na monitorovanie po uvedení na trh za potrebné. Zároveň overil správu o metóde analýzy kŕmnych doplnkových látok v krmive predloženú referenčným laboratóriom zriadeným nariadením (ES) č. 1831/2003.

                  (7)

                  Z posúdenia 1,8-cineolu, 3,4-dihydrokumarínu a 2-(2-metyl-propén-1-yl)-4-metyl-tetrahydropyránu vyplýva, že podmienky povolenia stanovené v článku 5 nariadenia (ES) č. 1831/2003 sú splnené. Používanie uvedených látok by sa preto malo povoliť podľa prílohy k tomuto nariadeniu.

                  (8)

                  Keďže neexistujú bezpečnostné dôvody na okamžité uplatňovanie zmien podmienok povolenia 1,8-cineolu, 3,4-dihydrokumarínu a 2-(2-metyl-propén-1-yl)-4-metyl-tetrahydropyránu, je vhodné umožniť zainteresovaným stranám prechodné obdobie, aby sa pripravili na plnenie nových požiadaviek vyplývajúcich z povolenia.

                  (9)

                  Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

            PRIJALA TOTO NARIADENIE:
      Článok 1
      Povolenie
      Látky špecifikované v prílohe, ktoré patria do kategórie doplnkových látok „senzorické doplnkové látky“ a do funkčnej skupiny „aromatické zlúčeniny“, sa za podmienok stanovených v uvedenej prílohe povoľujú ako kŕmne doplnkové látky vo výžive zvierat.
      Článok 2
      Prechodné opatrenia
      1.   Látky špecifikované v prílohe a premixy obsahujúce uvedené látky, ktoré sú vyrobené a označené pred 6. augustom 2017 v súlade s pravidlami platnými pred 6. februárom 2017, sa môžu naďalej uvádzať na trh a používať až do vyčerpania existujúcich zásob.
      2.   Kŕmne zmesi a kŕmne suroviny obsahujúce látky špecifikované v prílohe, vyrobené a označené pred 6. februárom 2018 v súlade s pravidlami platnými pred 6. februárom 2017, sa môžu naďalej uvádzať na trh a používať až do vyčerpania existujúcich zásob, ak sú určené pre zvieratá na produkciu potravín.
      3.   Kŕmne zmesi a kŕmne suroviny obsahujúce látky špecifikované v prílohe, vyrobené a označené pred 6. februárom 2019 v súlade s pravidlami platnými pred 6. februárom 2017, sa môžu naďalej uvádzať na trh a používať až do vyčerpania existujúcich zásob, ak sú určené pre zvieratá, ktoré nie sú určené na produkciu potravín.
      Článok 3
      Nadobudnutie účinnosti
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 14. decembra 2016

               Za Komisiu

               predseda

            Jean-Claude JUNCKER

         (1)  Ú. v. EÚ L 268, 18.10.2003, s. 29.

         (2)  Smernica Rady 70/524/EHS z 23. novembra 1970 o prídavných látkach do krmív (Ú. v. ES L 270, 14.12.1970, s. 1).

         (3)  Vestník EFSA (EFSA Journal) (2012) 10(3):2622 a Vestník EFSA (EFSA Journal) (2012) 10(11):2967.

         PRÍLOHA

                     Identifikačné číslo doplnkovej látky

                     Názov/meno držiteľa povolenia

                     Doplnková látka

                     Zloženie, chemický vzorec, opis, analytická metóda

                     Druh alebo kategória zvierat

                     Maximálny vek

                     Minimálny obsah

                     Maximálny obsah

                     Iné ustanovenia

                     Koniec platnosti povolenia

                     mg účinnej látky na kg kompletného krmiva s obsahom vlhkosti 12 %

                     (1)

                     (2)

                     (3)

                     (4)

                     (5)

                     (6)

                     (7)

                     (8)

                     (9)

                        Kategória: senzorické doplnkové látky. Funkčná skupina: aromatické zlúčeniny.

                     2b03001

                     —

                     1,8-cineol

                        Zloženie doplnkovej látky

                     1,8-cineol

                        Charakteristika účinnej látky

                     1,8-cineol
                     získaný destiláciou z Eucalyptus globulus

                     Čistota: minimálne 98 %
                     Chemický vzorec: C10H18O
                     CAS č.: 470-82-6
                     FLAVIS č.: 03.001

                        Metóda analýzy
                         (1)

                     Na stanovenie 1,8-cineolu v kŕmnej doplnkovej látke a v kŕmnych aromatických premixoch:
                     plynová chromatografia s hmotnostnou spektrometriou s uzamknutými retenčnými časmi GC-MS-RTL.

                     všetky druhy zvierat

                     —

                     —

                                 1.

                                 Doplnková látka sa pridáva do krmiva vo forme premixu.

                                 2.

                                 V návode na použitie doplnkových látok a premixov sa musia uvádzať podmienky skladovania a stability.

                                 3.

                                 Odporúčaný maximálny obsah účinnej látky je: 5 mg/kg kompletného krmiva s obsahom vlhkosti 12 %.

                                 4.

                                 Na označení doplnkovej látky sa musí uvádzať:
                                 „Odporúčaný maximálny obsah účinnej látky je: v kompletnom krmive s obsahom vlhkosti 12 %: 5 mg/kg“.

                                 5.

                                 Na označení premixov, kŕmnych surovín a kŕmnych zmesí sa musí uvádzať funkčná skupina, identifikačné číslo, názov a pridané množstvo účinnej látky, ak sa prekročí tento obsah účinnej látky v kompletnom krmive s obsahom vlhkosti 12 %: 5 mg/kg.

                                 6.

                                 Pre používateľov doplnkovej látky a premixov prevádzkovatelia krmivárskych podnikov stanovia prevádzkové postupy a organizačné opatrenia s cieľom riešiť potenciálne riziká pri vdychovaní, kontakte s pokožkou alebo očami. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami vrátane ochrannej dýchacej masky, ochranných okuliarov a rukavíc.

                     6. február 2027

                     2b13009

                     —

                     3,4-dihydrokumarín

                        Zloženie doplnkovej látky

                     3,4-dihydrokumarín

                        Charakteristika účinnej látky

                     3,4-dihydrokumarín
                     vyrobený chemickou syntézou
                     Čistota: minimálne 99 %
                     Chemický vzorec: C9H8O2

                     CAS č.: 119-84-6
                     FLAVIS č.: 13.009

                        Metóda analýzy
                         (1)

                     Na stanovenie 3,4-dihydrokumarínu v kŕmnej doplnkovej látke a v kŕmnych aromatických premixoch:
                     plynová chromatografia s hmotnostnou spektrometriou s uzamknutými retenčnými časmi GC-MS-RTL.

                     všetky druhy zvierat

                     —

                     —

                                 1.

                                 Doplnková látka sa pridáva do krmiva vo forme premixu.

                                 2.

                                 V návode na použitie doplnkových látok a premixov sa musia uvádzať podmienky skladovania a stability.

                                 3.

                                 Odporúčaný maximálny obsah účinnej látky je: 5 mg/kg kompletného krmiva s obsahom vlhkosti 12 %.

                                 4.

                                 Na označení doplnkovej látky sa musí uvádzať:
                                 „Odporúčaný maximálny obsah účinnej látky v kompletnom krmive s obsahom vlhkosti 12 %: 5 mg/kg“.

                                 5.

                                 Na označení premixov, kŕmnych surovín a kŕmnych zmesí sa musí uvádzať funkčná skupina, identifikačné číslo, názov a pridané množstvo účinnej látky, ak sa prekročí tento obsah účinnej látky v kompletnom krmive s obsahom vlhkosti 12 %: 5 mg/kg.

                                 6.

                                 Pre používateľov doplnkovej látky a premixov prevádzkovatelia krmivárskych podnikov stanovia prevádzkové postupy a organizačné opatrenia s cieľom riešiť potenciálne riziká pri vdychovaní, kontakte s pokožkou alebo očami. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami vrátane ochrannej dýchacej masky, ochranných okuliarov a rukavíc.

                     6. február 2027

                     2b13037

                     —

                     2-(2-metyl-propén-1-yl)-4-metyl-tetrahydropyrán

                        Zloženie doplnkovej látky

                     2-(2-metyl-propén-1-yl)-4-metyl-tetrahydropyrán

                        Charakteristika účinnej látky

                     2-(2-metyl-propén-1-yl)-4-metyl-tetrahydropyrán
                     vyrobený chemickou syntézou
                     Čistota: minimálne 99 %
                     Chemický vzorec: C10H18O
                     CAS č.: 16409-43-1
                     FLAVIS č.: 13.037

                        Metóda analýzy
                         (1)

                     Na stanovenie 2-(2-metyl-propén-1-yl)-4-metyl-tetrahydropyránu v kŕmnej doplnkovej látke a v aromatických premixoch:
                     plynová chromatografia s hmotnostnou spektrometriou s uzamknutými retenčnými časmi GC-MS-RTL.

                     všetky druhy zvierat

                     —

                     —

                     —

                                 1.

                                 Doplnková látka sa pridáva do krmiva vo forme premixu.

                                 2.

                                 V návode na použitie doplnkových látok a premixov sa musia uvádzať podmienky skladovania a stability.

                                 3.

                                 Odporúčaný maximálny obsah účinnej látky je:
                                 v prípade ošípaných a hydiny: 0,5 mg/kg, a v prípade iných druhov a kategórií: 0,3 mg/kg kompletného krmiva s obsahom vlhkosti 12 %.

                                 4.

                                 Na označení doplnkovej látky sa musí uvádzať:
                                 „Odporúčaný maximálny obsah účinnej látky v kompletnom krmive s obsahom vlhkosti 12 %:

                                             —

                                             0,5 mg/kg v prípade ošípaných a hydiny;

                                             —

                                             0,3 mg/kg v prípade iných druhov a kategórií.“

                                 5.

                                 Na označení premixov, kŕmnych surovín a kŕmnych zmesí sa musí uvádzať funkčná skupina, identifikačné číslo, názov a pridané množstvo účinnej látky, ak sa prekročí tento obsah účinnej látky v kompletnom krmive s obsahom vlhkosti 12 %:

                                             —

                                             0,5 mg/kg v prípade ošípaných a hydiny;

                                             —

                                             0,3 mg/kg v prípade iných druhov a kategórií.

                                 6.

                                 Pre používateľov doplnkovej látky a premixov prevádzkovatelia krmivárskych podnikov stanovia prevádzkové postupy a organizačné opatrenia s cieľom riešiť potenciálne riziká pri vdychovaní, kontakte s pokožkou alebo očami. Ak uvedené riziká nemožno takýmito postupmi a opatreniami odstrániť alebo znížiť na minimum, doplnková látka a premixy sa musia používať s osobnými ochrannými prostriedkami vrátane ochrannej dýchacej masky, ochranných okuliarov a rukavíc.

                     6. február 2027

            (1)  Podrobné informácie o analytických metódach sú k dispozícii na tejto adrese referenčného laboratória: https://ec.europa.eu/jrc/en/eurl/feed-additives/evaluation-reports.


title: Vykonávacie nariadenie Komisie (EÚ) 2016/615 z 19. apríla 2016 o zatriedení určitého tovaru do kombinovanej nomenklatúry

text:
               21.4.2016

               SK

               Úradný vestník Európskej únie

               L 105/14

         VYKONÁVACIE NARIADENIE KOMISIE (EÚ) 2016/615
   z 19. apríla 2016
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:

               (1)

               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

               (2)

               V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.

               (3)

               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.

               (4)

               Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.

               (5)

               Opatrenia stanovené v tomto nariadení sú v súlade so stanoviskom Výboru pre colný kódex,

         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov odo dňa nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 19. apríla 2016

            Za Komisiu

            v mene predsedu

         Stephen QUEST

            generálny riaditeľ pre dane a colnú úniu

      (1)  Ú. v. ES L 256, 7.9.1987, s. 1.

      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).

      PRÍLOHA

                  Opis tovaru

                  Zatriedenie
                  (Číselný znak KN)

                  Odôvodnenie

                  (1)

                  (2)

                  (3)

                  Prístroj (tzv. dokovacia stanica smartfónu – „smartphone docking station“) pozostávajúci z týchto komponentov:

                              —

                              farebnej LCD obrazovky, 29,5 cm,

                              —

                              sklopného krytu s dvoma USB portami,

                              —

                              klávesnice s dotykovým zariadením,

                              —

                              doku pre smartfón,

                              —

                              zásuvky napájania s napätím nepresahujúcim 1 000  V,

                              —

                              zabudovaných reproduktorov.

                        Počas pripojenia smartfónu k dokovacej stanici sa dobíja jeho batéria a prístroj súčasne slúži ako vstupná alebo výstupná jednotka umožňujúca vykonávanie všetkých funkcií pripojeného smartfónu.
                  Pretože prístroj nie je vybavený meničom signálu, všetky signály z pripojeného smartfónu sa prijímajú v nezmenenom formáte.
                  Prístroj nie je vhodný na pripojenie k zariadeniu na automatické spracovanie údajov.

                  8537 10 99

                  Zatriedenie je určené všeobecnými pravidlami 1, 3 písm. c) a 6 na interpretáciu kombinovanej nomenklatúry a znením číselných znakov KN 8537 , 8537 10  a 8537 10 99 .
                  Prístroj je kombinované zariadenie schopné vykonávať funkcie prístrojov patriacich do položiek 8504 , 8518 , 8528  a 8537 . Všetky jednotlivé funkcie, ktoré vykonávajú jeho jednotlivé komponenty, sú zahrnuté do uvedených položiek kapitoly 85. Zatriedenie do položky 8543  ako elektrické stroje, prístroje a zariadenia s vlastnou individuálnou funkciou, v kapitole 85 inde nešpecifikované ani nezahrnuté, je preto vylúčené.
                  Ani jednu z funkcií nemožno vzhľadom na charakteristické vlastnosti výrobku považovať za hlavnú funkciu prístroja v zmysle poznámky 3 k triede XVI.
                  V dôsledku toho sa má zatriediť do poslednej položky v numerickom poradí.
                  Prístroj sa preto má zatriediť pod číselný znak KN 8537 10 99  ako ostatné rozvádzače, rozvodné panely, ovládacie (dispečerské) stoly, pulty, skrine a ostatné základne na elektrické riadenie s napätím nepresahujúcim 1 000  V.


title: Vykonávacie nariadenie Komisie (EÚ) č. 636/2013 z  1. júla 2013 o povolení chelátu zinku a metionínu (1:2) ako kŕmnej doplnkovej látky pre všetky živočíšne druhy  Text s významom pre EHP

text:
               2.7.2013

               SK

               Úradný vestník Európskej únie

               L 183/3

         VYKONÁVACIE NARIADENIE KOMISIE (EÚ) č. 636/2013
   z 1. júla 2013
   o povolení chelátu zinku a metionínu (1:2) ako kŕmnej doplnkovej látky pre všetky živočíšne druhy
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1), a najmä na jeho článok 9 ods. 2,
   keďže:

               (1)

               V nariadení (ES) č. 1831/2003 sa stanovuje povoľovanie doplnkových látok určených na používanie vo výžive zvierat a stanovujú sa dôvody a postupy udeľovania takýchto povolení.

               (2)

               V súlade so smernicou Rady 82/471/EHS z 30. júna 1982 o určitých výrobkoch používaných na výživu zvierat (2) bola smernicou Komisie 88/485/EHS (3) povolená technicky čistá zinočnatá soľ metionínu ako aminokyselina na používanie vo výžive prežúvavcov, a to bez časového obmedzenia. Uvedená kŕmna doplnková látka bola následne zapísaná do registra kŕmnych doplnkových látok Európskej únie ako existujúci výrobok v súlade s článkom 10 ods. 1 nariadenia (ES) č. 1831/2003.

               (3)

               V súlade s článkom 7 nariadenia (ES) č. 1831/2003 bola predložená žiadosť o nové použitie tejto doplnkovej látky ako zlúčeniny mikroprvkov určenej pre všetky živočíšne druhy a o jej zaradenie do kategórie „výživné doplnkové látky“. K žiadosti boli priložené údaje a doklady vyžadované podľa článku 7 ods. 3 nariadenia (ES) č. 1831/2003.

               (4)

               Európsky úrad pre bezpečnosť potravín (ďalej len „úrad“) dospel vo svojom stanovisku z 11. decembra 2012 (4) k záveru, že zinočnatá soľ metionínu nemá za navrhovaných podmienok použitia nepriaznivé účinky na zdravie zvierat, ľudské zdravie ani na životné prostredie a že jej použitie sa môže považovať za účinný zdroj zinku pre všetky živočíšne druhy. Úrad nepovažuje za potrebné zavedenie osobitných požiadaviek na monitorovanie po uvedení na trh. Zároveň overil správu o metóde analýzy kŕmnej doplnkovej látky v krmive predloženú referenčným laboratóriom zriadeným nariadením (ES) č. 1831/2003.

               (5)

               V súlade s charakteristikou doplnkovej látky od úradu a doplňujúcimi informáciami od žiadateľa je príslušným názvom výrobku chelát zinku a metionínu (1:2).

               (6)

               Z posúdenia uvedeného výrobku vyplýva, že podmienky na udelenie povolenia v zmysle článku 5 nariadenia (ES) č. 1831/2003 sú splnené. Používanie uvedeného výrobku by sa preto malo povoliť podľa prílohy k tomuto nariadeniu.

               (7)

               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,

         PRIJALA TOTO NARIADENIE:
   Článok 1
   Výrobok špecifikovaný v prílohe, ktorý patrí do kategórie doplnkových látok „výživné doplnkové látky“ a do funkčnej skupiny „zlúčeniny mikroprvkov“, sa za podmienok stanovených v uvedenej prílohe povoľuje ako doplnková látka vo výžive zvierat.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 1. júla 2013

            Za Komisiu

            predseda

         José Manuel BARROSO

      (1)  Ú. v. EÚ L 268, 18.10 2003, s. 29.

      (2)  Ú. v. ES L 213, 21.7.1982, s. 8.

      (3)  Ú. v. ES L 239, 30.8.1988, s. 36.

      (4)  Vestník EFSA (EFSA Journal) 2013; 11(1):3038.

      PRÍLOHA

                  Identifikačné číslo doplnkovej látky

                  Názov držiteľa povolenia

                  Doplnková látka

                  Zloženie, chemický vzorec, opis, analytická metóda

                  Druh alebo kategória zvierat

                  Maximálny vek

                  Minimálny obsah

                  Maximálny obsah

                  Iné ustanovenia

                  Koniec obdobia platnosti povolenia

                  Maximálny obsah prvku (Zn) v mg/kg kompletného krmiva s 12 % obsahom vlhkosti

                     Kategória výživných doplnkových látok. Funkčná skupina: zlúčeniny mikroprvkov

                  3b611

                  —

                  Chelát zinku a metionínu (1:2)

                                 Charakteristika doplnkovej látky

                              Prášok s minimálnym obsahom DL-metionínu 78 % a zinku medzi 17,5 % a 18,5 %

                                 Charakteristika účinnej látky

                              Chelát zinku a metionínu: komplex zinku a metionínu 1:2 (Zn(Met)2)
                              Chemický vzorec: C10H20N2O4S2Zn
                              Číslo CAS: 151214-86-7

                                 Analytické metódy
                                  (1)

                                          Na stanovenie obsahu metionínu v doplnkových látkach:

                                                      —

                                                      ISO/CD 17180: Ionexová chromatografická metóda s pokolónovou derivatizáciou a fotometrickou alebo fluorescenčnou detekciou.

                                          Na stanovenie celkového obsahu zinku v kŕmnej doplnkovej látke a premixoch:

                                                      —

                                                      EN 15510: atómová emisná spektrometria s indukčne viazanou plazmou (ICP-AES) alebo

                                                      —

                                                      CEN/TS 15621: atómová emisná spektrometria s indukčne viazanou plazmou (ICP-AES) po tlakovej digescii.

                                          Na stanovenie celkového obsahu zinku v krmivách:

                                                      —

                                                      nariadenie Komisie (ES) č. 152/2009 (2) – atómová absorpčná spektrometria (AAS) alebo

                                                      —

                                                      EN 15510: atómová emisná spektrometria s indukčne viazanou plazmou (ICP-AES) alebo

                                                      —

                                                      CEN/TS 15621: atómová emisná spektrometria s indukčne viazanou plazmou (ICP-AES) po tlakovej digescii.

                  Všetky druhy

                  —

                  Spoločenské zvieratá: 250 (celkovo)
                  Ryby: 200 (celkovo)
                  Iné druhy: 150 (celkovo)
                  Úplné a doplnkové náhrady mlieka: 200 (celkovo)

                              1.

                              Doplnková látka sa pridáva do krmiva vo forme premixu.

                              2.

                              Na účely bezpečnosti používateľov: počas manipulácie by sa mala používať ochranná dýchacia maska, ochranné okuliare a rukavice.

                              3.

                              Mal by sa zohľadňovať príspevok uvedenej doplnkovej látky k dietetickému zdroju metionínu.

                  22. júla 2023

         (1)  Podrobné informácie o analytických metódach sú k dispozícii na tejto webovej stránke referenčného laboratória: http://irmm.jrc.ec.europa.eu/EURLs/EURL_feed_additives/authorisation/evaluation_reports/Pages/index.aspx.

         (2)  Ú. v. EÚ L 54, 26.2.2009, s. 1.


title: Vykonávacie nariadenie Komisie (EÚ) 2015/2011 z 11. novembra 2015, ktorým sa v súlade so smernicou 2009/138/ES Európskeho parlamentu a Rady stanovujú vykonávacie technické predpisy, pokiaľ ide o zoznamy regionálnych vlád a miestnych orgánov, s expozíciami voči ktorým sa má zaobchádzať rovnako ako s expozíciami voči ústrednej vláde (Text s významom pre EHP)

text:
               12.11.2015

               SK

               Úradný vestník Európskej únie

               L 295/3

         VYKONÁVACIE NARIADENIE KOMISIE (EÚ) 2015/2011
   z 11. novembra 2015,
   ktorým sa v súlade so smernicou 2009/138/ES Európskeho parlamentu a Rady stanovujú vykonávacie technické predpisy, pokiaľ ide o zoznamy regionálnych vlád a miestnych orgánov, s expozíciami voči ktorým sa má zaobchádzať rovnako ako s expozíciami voči ústrednej vláde
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2009/138/ES z 25. novembra 2009 o začatí a vykonávaní poistenia a zaistenia (Solventnosť II) (1), a najmä na jej článok 109a ods. 2 písm. a),
   keďže:

               (1)

               Zoznamy regionálnych vlád a miestnych orgánov, s expozíciami voči ktorým sa má v súlade so smernicou 2009/138/ES zaobchádzať rovnako ako s expozíciami voči ústrednej vláde, sú relevantné pre výpočet modulu trhového rizika a modulu rizika zlyhania protistrany štandardného vzorca kapitálovej požiadavky na solventnosť.

               (2)

               Tam, kde je to relevantné, by tieto regionálne vlády a miestne orgány, ktoré sú zaradené do týchto zoznamov, mali byť roztriedené podľa druhu, a to pri zohľadnení podmienok stanovených v článku 85 delegovaného nariadenia Komisie (EÚ) č. 2015/35 (2).

               (3)

               Orgány dohľadu poskytli relevantné informácie o osobitných právomociach získavať príjmy a existujúcich inštitucionálnych opatreniach podľa vnútroštátnych právnych predpisov vo vzťahu k regionálnym vládam a miestnym orgánom v ich jurisdikcii, a o rozsahu, v akom tieto vlády a orgány spĺňajú požiadavky stanovené v článku 109a ods. 2 písm. a) smernice 2009/138/ES.

               (4)

               Toto nariadenie vychádza z návrhu vykonávacích technických predpisov, ktoré Komisii predložil Európsky orgán pre poisťovníctvo a dôchodkové poistenie zamestnancov.

               (5)

               Európsky orgán pre poisťovníctvo a dôchodkové poistenie zamestnancov vykonal otvorené verejné konzultácie k návrhu vykonávacích technických predpisov, z ktorých toto nariadenie vychádza, analyzoval možné súvisiace náklady a prínosy a požiadal o stanovisko Skupinu zainteresovaných strán v poisťovníctve a zaisťovníctve vytvorenú v súlade s článkom 37 nariadenia Európskeho parlamentu a Rady (EÚ) č. 1094/2010 (3),

         PRIJALA TOTO NARIADENIE:
   Článok 1
   Zoznamy regionálnych vlád a miestnych orgánov
   Nasledujúce regionálne vlády a miestne orgány, sa považujú za subjekty, s expozíciami voči ktorým sa má zaobchádzať rovnako ako s expozíciami voči ústrednej vláde, v jurisdikcii ktorej sú tieto regionálne vlády a miestne orgány zriadené, ako je uvedené v článku 109a ods. 2 písm. a) smernice 2009/138/ES:

               1.

               v Rakúsku: akékoľvek „Land“ alebo „Gemeinde“;

               2.

               v Belgicku: akékoľvek „communauté“ alebo „gemeenschap“, „région“ alebo „gewest“, „province“ alebo „provincie“, či „commune“ alebo „gemeente“;

               3.

               v Dánsku: akékoľvek „region“ alebo „kommune“;

               4.

               vo Fínsku: akékoľvek „kaupunki“ alebo „stad“, „kunta“ alebo „kommun“, či „'Ahvenanmaan maakunta“ alebo „Landskapet Åland“;

               5.

               vo Francúzsku: akékoľvek „región“, „département“ alebo „commune“;

               6.

               v Nemecku: akékoľvek „Land“, „Gemeindeverband“ alebo „Gemeinde“;

               7.

               v Lichtenštajnsku: akékoľvek „Gemeinde“;

               8.

               v Litve: akékoľvek „savivaldybė“;

               9.

               v Luxembursku: akékoľvek „commune“;

               10.

               v Holandsku: akékoľvek „provincie“, „waterschap“ alebo „gemeente“;

               11.

               v Poľsku: akékoľvek „województwo“, „związek powiatów“, „powiat“, „związek międzygminny“, „gmina“ alebo „miasto stołeczne Warszawa“;

               12.

               v Portugalsku: akékoľvek „Região Autónoma dos Açores“ alebo „Região Autónoma da Madeira“;

               13.

               v Španielsku: akékoľvek „comunidad autónoma“ alebo „corporación local“;

               14.

               vo Švédsku: akékoľvek „region“, „landsting“ alebo „kommun“;

               15.

               v Spojenom kráľovstve: Škótsky parlament, národné zhromaždenie Walesu alebo národné zhromaždenie Severného Írska.

         Článok 2
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. novembra 2015

            Za Komisiu

            predseda

         Jean-Claude JUNCKER

      (1)  Ú. v. EÚ L 335, 17.12.2009, s. 1.

      (2)  Delegované nariadenie Komisie (EÚ) 2015/35 z 10. októbra 2014, ktorým sa dopĺňa smernica Európskeho parlamentu a Rady 2009/138/ES o začatí a vykonávaní poistenia a zaistenia (Solventnosť II) (Ú. v. EÚ L 12, 17.1.2015, s. 1).

      (3)  Nariadenie Európskeho parlamentu a Rady (EÚ) č. 1094/2010 z 24. novembra 2010, ktorým sa zriaďuje Európsky orgán dohľadu (Európsky orgán pre poisťovníctvo a dôchodkové poistenie zamestnancov) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/79/ES (Ú. v. EÚ L 331, 15.12.2010, s. 48).


title: Vykonávacie nariadenie Komisie (EÚ) č. 384/2011 z  18. apríla 2011 , ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny

text:
               19.4.2011

               SK

               Úradný vestník Európskej únie

               L 103/102

         VYKONÁVACIE NARIADENIE KOMISIE (EÚ) č. 384/2011
   z 18. apríla 2011,
   ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1),
   so zreteľom na nariadenie Komisie (ES) č. 1580/2007 z 21. decembra 2007, ktorým sa ustanovujú vykonávacie pravidlá pre nariadenia Rady (ES) č. 2200/96, (ES) č. 2201/96 a (ES) č. 1182/2007 v sektore ovocia a zeleniny (2), a najmä na jeho článok 138 ods. 1,
   keďže:
   Nariadením (ES) č. 1580/2007 sa v súlade s výsledkami Uruguajského kola mnohostranných obchodných rokovaní ustanovujú kritériá, na základe ktorých Komisia stanoví paušálne hodnoty na dovoz z tretích krajín, pokiaľ ide o výrobky a obdobia uvedené v časti A prílohy XV k uvedenému nariadeniu,
   PRIJALA TOTO NARIADENIE:
   Článok 1
   Paušálne dovozné hodnoty uvedené v článku 138 nariadenia (ES) č. 1580/2007 sú stanovené v prílohe k tomuto nariadeniu.
   Článok 2
   Toto nariadenie nadobúda účinnosť 19. apríla 2011.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 18. apríla 2011

            Za Komisiu v mene predsedu

         José Manuel SILVA RODRÍGUEZ

            generálny riaditeľ pre poľnohospodárstvo a rozvoj vidieka

      (1)  Ú. v. EÚ L 299, 16.11.2007, s. 1.

      (2)  Ú. v. EÚ L 350, 31.12.2007, s. 1.

      PRÍLOHA
      Paušálne dovozné hodnoty na určovanie vstupných cien niektorých druhov ovocia a zeleniny

                  (EUR/100 kg)

                  Číselný znak KN

                  Kód tretej krajiny (1)

                  Paušálna dovozná hodnota

                  0702 00 00

                  EG

                  74,4

                  JO

                  68,6

                  MA

                  58,4

                  TN

                  117,8

                  TR

                  103,1

                  ZZ

                  84,5

                  0707 00 05

                  AL

                  52,2

                  EG

                  152,2

                  TR

                  140,7

                  ZZ

                  115,0

                  0709 90 70

                  MA

                  82,8

                  TR

                  113,5

                  ZA

                  13,0

                  ZZ

                  69,8

                  0805 10 20

                  EG

                  48,9

                  IL

                  74,2

                  MA

                  47,9

                  TN

                  47,9

                  TR

                  72,0

                  ZZ

                  58,2

                  0805 50 10

                  EG

                  53,5

                  TR

                  47,7

                  ZZ

                  50,6

                  0808 10 80

                  AR

                  79,4

                  BR

                  74,3

                  CA

                  114,9

                  CL

                  81,8

                  CN

                  104,9

                  MK

                  47,7

                  NZ

                  114,4

                  US

                  123,4

                  UY

                  57,7

                  ZA

                  82,0

                  ZZ

                  88,1

                  0808 20 50

                  AR

                  83,0

                  CL

                  121,5

                  CN

                  70,7

                  ZA

                  87,4

                  ZZ

                  90,7

         (1)  Nomenklatúra krajín stanovená nariadením Komisie (ES) č. 1833/2006 (Ú. v. EÚ L 354, 14.12.2006, s. 19). Kód „ZZ“ znamená „iného pôvodu“.


title: Vykonávacie nariadenie Komisie (EÚ) 2016/38 zo 14. januára 2016, ktorým sa mení nariadenie (ES) č. 555/2008, pokiaľ ide o maximálny strop pre zálohy na podporu investícií a inovácií v rámci vnútroštátnych podporných programov v sektore vinohradníctva a vinárstva

text:
               16.1.2016

               SK

               Úradný vestník Európskej únie

               L 11/1

         VYKONÁVACIE NARIADENIE KOMISIE (EÚ) 2016/38
   zo 14. januára 2016,
   ktorým sa mení nariadenie (ES) č. 555/2008, pokiaľ ide o maximálny strop pre zálohy na podporu investícií a inovácií v rámci vnútroštátnych podporných programov v sektore vinohradníctva a vinárstva
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1), a najmä na jeho článok 54 písm. b) a f),
   keďže:

               (1)

               V článku 19 ods. 2 a článku 20c ods. 2 nariadenia Komisie (ES) č. 555/2008 (2) sa uvádzajú ustanovenia finančného hospodárenia, pokiaľ ide o podporu poskytnutú na investície a inovácie v rámci vnútroštátnych podporných programov v sektore vinohradníctva a vinárstva. V týchto ustanoveniach sa stanovuje maximálny strop zálohových platieb vo výške 50 % pre investičné opatrenia na rozpočtové roky 2013, 2014 a 2015, ako aj pre inovačné opatrenia na rozpočtové roky 2014 a 2015. Toto dočasné zvýšenie v porovnaní s bežným stropom 20 % by sa malo v roku 2016 naďalej uplatňovať s cieľom uľahčiť vykonávanie týchto opatrení vzhľadom na ťažkú finančnú situáciu, ktorá stále pretrváva v mnohých členských štátoch.

               (2)

               Nariadenie (ES) č. 555/2008 by sa preto malo zodpovedajúcim spôsobom zmeniť.

               (3)

               S cieľom zaistiť kontinuitu podmienok pre investičné a inovačné opatrenia, pokiaľ ide o zálohy, a vylúčiť akúkoľvek diskrimináciu medzi príjemcami, toto nariadenie by sa malo uplatňovať od 1. januára 2016.

               (4)

               Opatrenia stanovené v tomto nariadení sú v súlade so stanoviskom Výboru pre spoločnú organizáciu poľnohospodárskych trhov,

         PRIJALA TOTO NARIADENIE:
   Článok 1
   Nariadenie (ES) č. 555/2008 sa mení takto:

               1.

               V článku 19 ods. 2 sa druhý pododsek nahrádza takto:
               „Výška záloh nesmie presiahnuť 20 % verejnej pomoci súvisiacej s investíciou a jej vyplatenie podlieha zriadeniu bankovej záruky alebo rovnocennej záruky zodpovedajúcej 110 % výšky zálohy. V prípade investícií, v súvislosti s ktorými sa v rozpočtových rokoch 2013, 2014, 2015 alebo 2016 prijíma individuálne rozhodnutie o poskytnutí podpory, sa však výška záloh môže zvýšiť až do 50 % verejnej pomoci súvisiacej s dotknutou investíciou. Na účely článku 23 delegovaného nariadenia Komisie (EÚ) č. 907/2014 (3) sa celková suma zálohy poskytnutej v rámci vykonávania dotknutej operácie musí povinne použiť do dvoch rokov od jej vyplatenia.

                  (3)  Delegované nariadenie Komisie (EÚ) č. 907/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1306/2013, pokiaľ ide o platobné agentúry a ostatné orgány, finančné hospodárenie, schvaľovanie účtovných závierok, zábezpeky a používanie eura (Ú. v. EÚ L 255, 28.8.2014, s. 18).“"

               2.

               V článku 20c ods. 2 sa druhý pododsek nahrádza takto:
               „Výška záloh nesmie presiahnuť 20 % verejnej pomoci súvisiacej s investíciou do inovácie a jej vyplatenie podlieha zriadeniu bankovej záruky alebo rovnocennej záruky zodpovedajúcej 110 % výšky zálohy. V prípade investícií do inovácií, v súvislosti s ktorými sa v rozpočtových rokoch 2014, 2015 alebo 2016 prijíma individuálne rozhodnutie o poskytnutí podpory, sa však výška záloh môže zvýšiť až do 50 % verejnej pomoci súvisiacej s dotknutou investíciou. Na účely článku 23 delegovaného nariadenia Komisie (EÚ) č. 907/2014 sa celková suma zálohy poskytnutej v rámci vykonávania dotknutej operácie musí povinne použiť do dvoch rokov od jej vyplatenia.“

         Článok 2
   Nadobudnutie účinnosti a uplatňovanie
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   Uplatňuje sa od 1. januára 2016.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. januára 2016

            Za Komisiu

            predseda

         Jean-Claude JUNCKER

      (1)  Ú. v. EÚ L 347, 20.12.2013, s. 671.

      (2)  Nariadenie Komisie (ES) č. 555/2008 z 27. júna 2008, ktorým sa ustanovujú podrobné pravidlá vykonávania nariadenia Rady (ES) č. 479/2008 o spoločnej organizácii trhu s vínom, pokiaľ ide o podporné programy, obchod s tretími krajinami, výrobný potenciál a kontroly vo vinárskom sektore (Ú. v. EÚ L 170, 30.6.2008, s. 1).